Samantha “superfelix” – trais umens ed in giat

Questa giada vai per Felix. Vi da Felix pens jau anc mintgatant. Felix, sco che jau veseva el, cun chavels lungs, ina mähna cotschna. Bels chavels, lungs e cotschens. Felix era in cool schani, cun vista cotschna e lentignas sin il nas. Felix era in che amava las aventuras ed el ha perquai er gì da tutta sort problems. Er cun la polizia. Felix era schon in pau ina canaglia. Ma jau aveva gugent a Felix, fitg gugent perfin. Uss n'hai jau gia da ditg betg pli vesì el. Jau crai ch'el na fa gnanc pli part. Da mia seria, da mia "soap opera" preferida.
Felix ha chavels curts. Felix, quest Felix, n'ha avant en sasez er betg gì chavels fitg lungs, ma eba er betg uschè curts sco ussa. A mias amias ha quai immediat dà en egl. A mai han dà en egl plitost ils blers anels ch'el ha vi da tut sia detta. Tuttina, Felix na vesa betg or mal. EI vesa or bain, el è herzig. Gea, quai constatain nus adina puspè e vulain adina ch'el e nagin auter serva vi da nossa maisa al restaurant nua che Felix lavura. Felix ha in'egliada intensiva, cur ch'el di "3 francs e 90 per plaschair".
Forsa guarda el be uschia perquai ch'el spera da survegnir ina bunamaun. Forsa. Ma Felix è simpatic e fitg masculin - enfin ch'el avra la bucca. Felix ha ina vusch da dunnas! Felix è in rapper. EI ha nagins chavels. Ma adina si in chapè. Da quai tort. Felix è cool, in dretg hip hopper. EI rappa il pli gugent sur da sasez e sur da ses amis – sch’i va bain. Felix, il rapper, ha success e blers raps. Felix na sa numna natiralmain betg Felix el è "MC FEE".
Felix ha ina gronda bucca. E deplorablamain in pitschen tscharvè.
Culs Felixs na sun jau betg vegnida cuntenta.
Ma mument - i da anc in auter en mia vita.
Mes giat. Quel n'è betg actur e na sa ni discurrer ni rappar. In Superfelix!